
Раздел І

Общи положения и дефиниции:

Чл.1./1/ С настоящите Общи условия се регламентират взаимоотношенията, възникващи по повод доставката на природен газ от краен снабдител между
„ГАЗТРЕЙД СЛИВЕН“ ЕООД, със седалище и адрес на управление: гр. Сливен, община Сливен, ул. „Драган Цанков“ № 2А, вписано в Търговския регистър под ЕИК 202829770, в качеството му на краен снабдител, и крайните клиенти на природен газ (битови и небитови), присъединени към газоразпределителната мрежа на територията на община Сливен.

/2/. „ГАЗТРЕЙД СЛИВЕН“ ЕООД осъществява дейността си като краен снабдител на природен газ, за територията на община Сливен, въз основа на притежавана от него Лицензия № Л-432-12 от 16.02.2015, издадена от Държавната комисията за енергийно и водно регулиране (КЕВР). 

/3/. „ГАЗТРЕЙД СЛИВЕН“ ЕООД осъществява и дейност по разпределите на природен газ за територията на община Сливен, въз основа на притежавана от него Лицензия № Л- 432-08 от 16.02.2015, издадена от Държавната комисията за енергийно и водно регулиране (КЕВР). 

Чл.2. Общите условия имат задължителен и обвързващ характер за „ГАЗТРЕЙД СЛИВЕН“ ЕООД и клиентите (битови и небитови) на природен газ, присъединени към газоразпределителната мрежа на територията, обхваната от лицензията, описана в чл. 1, ал. 2 по-горе, доколкото в писмена форма изрично не е уговорено друго между страните.

Чл.3. По смисъла на настоящите Общи условия термините по-долу имат следните значения, които са определени за тях в настоящия член.
а) ПРОДАВАЧ е „ГАЗТРЕЙД СЛИВЕН“ ЕООД в качеството му на краен снабдител;
б) КЛИЕНТ е клиент на едро или краен клиент на енергия или природен газ, включително предприятие за природен газ, което купува природен газ от продавача. Всеки клиент се идентифицира чрез данните, описани в чл. 4, ал. 2 от Общите условия.
в) ДОСТАВКА е продажбата, включително препродажбата, на природен газ на клиенти. Доставката на природен газ се извършва от „ГАЗТРЕЙД СЛИВЕН“ ЕООД до мястото на доставка, определено в буква л) на настоящия член, в което се прехвърля собствеността върху газа от продавача на клиента;
г) НЕПРЕОДОЛИМА СИЛА представляват всички непредвидени или непредотвратими събития от извънреден характер, възникнали след сключването на договора. Страната, която не може да изпълни задължението си поради възникване на такива обстоятелства, в подходящ срок уведомява писмено другата страна в какво се състоят те и възможните последици от тях за изпълнението на договора. При липса на уведомяване се дължи обезщетение за настъпилите от това вреди;
д) ЗАКОНОДАТЕЛСТВО означава съвкупност от нормативни актове на Европейския съюз, Народното събрание на Република България, Министерският съвет и/или други държавни и общински органи, които са в сила през периода на действие на Общите условия;
е) ГАЗОРАЗПРЕДЕЛИТЕЛНА МРЕЖА (ГРМ) е системата от газопроводи със средно или ниско налягане и съоръженията към тях за разпределение на природен газ до съответните клиенти на територията, обхваната от лицензията, описана в чл. 1, ал. 3 по-горе;
ж) СРЕДСТВА ЗА ТЪРГОВСКО ИЗМЕРВАНЕ са средствата за измерване, собственост на „ГАЗТРЕЙД СЛИВЕН“ ЕООД, в качеството му на оператор на газоразпределителната мрежа, вписани в Държавния регистър на одобрените за използване в страната средства за измерване, свързани с търговски сделки, отговарящи на изискванията на Закона за измерванията, които се използват за отчитане на потребеното от клиента количество природен газ. Средствата за търговско измерване се монтират на границата на имота на клиента така, че и двете страни да имат достъп до тях;
з) ОТЧЕТЕН ПЕРИОД означава период от време за отчитане на потребените количества природен газ;
При промяна на цената на природния газ през отчетния период, потребените количества природен газ се изчисляват по новите цени от датата, когато същите са влезли в сила. На тази дата служителите на „ГАЗТРЕЙД СЛИВЕН“ ЕООД извършват междинно отчитане на средствата за търговско измерване;
и) ДЕН означава период от 24:00 часа, започващ от 07:00 часа сутринта и завършващ на следващия календарен ден в 07:00 часа;
к) ПРИРОДЕН ГАЗ означава многокомпонентна смес, която съдържа основно метан и въглеводороди от неговия хомоложен ред СпН2п+2 и невъглеводородни компоненти, които образуват естествени подземни акумулации;
л) МЯСТО НА ДОСТАВКА е точката, намираща се непосредствено след средството за търговско измерване, собственост на „ГАЗТРЕЙД СЛИВЕН“ ЕООД ;
м) ЗАВАРЕН КЛИЕНТ е клиент на природен газ, присъединен към газо-разпределителната мрежа преди влизане на тези Общи условия в сила;
н) НОВ КЛИЕНТ е клиент на природен газ, който ще бъде присъединен към газо-разпределителната мрежа след влизане на тези Общи условия в сила.

Раздел ІІ

Възникване на договорните отношения и начало на доставката на природен газ

Чл.4/1/. Договорните отношения между „ГАЗТРЕЙД СЛИВЕН“ ЕООД и клиентите възникват от датата на подаване на заявление от съответния клиент до продавача, за започване на доставка на природен газ, при условие, че:

1. са изпълнени всички условия за фактическо присъединяване на обекта/ите на клиента, които ще бъдат снабдявани с природен газ, към газоразпределителната мрежа 

2. клиентът е заплатил цената за присъединяване към газоразпределителната мрежа, определена съгласно Наредбата за регулиране цените на природния газ и утвърдена от КЕВР.

/2/. Клиентът подава заявление за започване на доставка на природен газ по образец, изготвен от „ГАЗТРЕЙД СЛИВЕН“ ЕООД, което съдържа: трите имена, ЕГН (ЛН за чужд гражданин) за физически лица и име и ЕИК/Булстат за юридически лица (индивидуализиращи данни), постоянен адрес, съгласно документа за самоличност; настоящ адрес, телефон за връзка, седалище и адрес на управление на юридическите лица, описание на обекта, който ще бъде газоснабден, адрес на същия и данни за присъединяването (включително тип и номер на средството за търговско измерване).
„ГАЗТРЕЙД СЛИВЕН“ ЕООД е длъжно да осигури администрирането на личните данни, съгласно действащото законодателство.

/3/. Към заявлението по ал. /2/ се подават и следните документи:

1. Заявление за запълване;

2. Издадено свидетелство за първоначален инструктаж;

3. Договор за доставка със съответните приложения;

4. Нотариално заверено пълномощно – ако заявлението се подава от пълномощник.

/4/. Със заявлението клиентът декларира:
1. че има разрешение за ползване на обекта, ако имотът е нов или реконструиран.
„ГАЗТРЕЙД СЛИВЕН“ ЕООД има право да поиска от клиента да представи заверено с подписа му копие на разрешението за ползване на обекта;

2. че инсталациите в обекта, за който се иска снабдяването с природен газ, ще съответстват на изискванията за безопасност и техническите норми, съгласно действащото законодателство;

3. че ще ползва природния газ за битови нужди, съответно за небитови нужди;

4. че приема тези общи условия или посочва предлаганите от него различни условия. В случай, че клиентът предложи различни условия, при постигане на съгласие със
„ГАЗТРЕЙД СЛИВЕН“ ЕООД, между страните се подписва допълнително споразумение към тези Общи условия.

/5/. Доставката на природен газ от „ГАЗТРЕЙД СЛИВЕН“ ЕООД следва да започне в 7 (седем) дневен срок от подаване на писмено Започване на доставка на природен газ от клиента, заедно с всички необходими придружаващи документи съгласно Общите условия на договорите за пренос на природен газ по газоразпределителната мрежа и след изпълнение на всички условия за фактическо присъединяване.

/6/. В допълнение към горното, предвид конкретните характеристики на потреблението и нуждите на отделните небитови клиенти и с цел максимално адекватно посрещане на същите, „ГАЗТРЕЙД СЛИВЕН“ ЕООД и съответният небитов клиент могат да подпишат отделен договор за доставка на природен газ.




/7/. „ГАЗТРЕЙД СЛИВЕН“ ЕООД доставя на небитовите клиенти за съответната година минимални количества природен газ, разпределени и договорени на база тримесечни и месечни спецификации, подписани от продавача и съответния небитов клиент.

/8/. Спецификациите по предходната алинея следва да бъдат подписани не по-късно от първият ден на месец август на годината, предхождаща тази на потреблението, освен когато се пускат в експлоатация нови мощности, потребяващи природен газ. В последния случай небитовият клиент изготвя и изпраща на „ГАЗТРЕЙД СЛИВЕН“ ЕООД месечни и тримесечни спецификации до края на текущата годината, както и спецификации за следващата година, не по-късно от първия ден на месец август, а в случай че новите мощности са присъединени след това,  при изпращането на първите месечни и тримесечни спецификации. При присъединяване на нови мощности страните договарят и нова обща максимална консумация.

/9/. „ГАЗТРЕЙД СЛИВЕН“ ЕООД може да поиска от небитовите клиенти да представят спецификациите по ал. 7 и ал. 8 под формата на годишна програма, с която да се предоставя следната информация:
(а) количествата природен газ, които ще се доставят през всяко от тримесечията, включително по месеци;
(б) максимално дневно количество за всеки месец в хиляди кубични метри на ден и в MWh на ден;
(в) планови ремонти, с които следва да са съобразени количествата газ за съответния месец;

(г) работно налягане в пункта за приемане-предаване.

/10/. Небитовият клиент, не по-късно от 1 (първи) август на текущата година, задължително отразява за следващата, в посочените в ал. 7 и ал. 8 спецификации, плановите ремонти на мощностите си, както и минималния, номиналния и максимален действителен часов разход поотделно за летния и зимен сезон на работещите си мощности, както и за инсталиране на нови газоползващи уреди и при възникнали вътрешни аварии на съществуващите инсталирани мощности. „ГАЗТРЕЙД СЛИВЕН“ ЕООД подписва спецификациите и ги предава на небитовия клиент в срок до 15 (петнадесети) август.

Раздел III

Права и задължения на страните

Чл.5. „ГАЗТРЕЙД СЛИВЕН“ ЕООД се задължава:

/1/. да доставя природен газ при условията на равнопоставеност и липса на дискриминация по отношение на всички свои клиенти;

/2/. да предоставя информация на клиентите за консумираните количества природен газ за съответния отчетен период;

/3/. да предоставя информация на клиентите, относно действащите цени на природния газ;

Чл.6. Всеки клиент е длъжен писмено да уведоми продавача в 10 (десет) дневен срок от настъпването на всяка промяна в собствеността на имота и/или данните, посочени в чл. 4, ал. 2, 3 и 4 по-горе.

Чл.7. Клиентът се задължава да заплаща стойността на полученото количество природен газ, с качествени показатели и параметри, определени съгласно чл. 10 - 12, по цена определена съгласно чл. 15 от настоящите Общи условия.

Чл.8./1/. Всеки клиент има право да смени „ГАЗТРЕЙД СЛИВЕН“ ЕООД  като снабдител на природен газ, като избере друг доставчик на природен газ по свое желание, по всяко време, като изпрати писмено искане до оператора на мрежата, към която е присъединен.
/2/. Тази смяна не е свързана с допълнителни плащания и такси за клиента.
/3/. Писменото искане по ал.1 се изпраща най-малко три седмици преди датата, от която се иска смяна на доставчика и съдържа:
1. наименование и идентифициращи данни на клиента, на новия доставчик и на стария доставчик;
2. извлечение от предварителен договор за доставка с новия доставчик, от което да е видно дата на първата доставка, срок на договора за доставка, място на доставка – за битови и небитови клиенти;
3. програма, съдържаща информация за количествата природен газ, договорени за доставка, в т.ч. по тримесечия, месеци и дни (при договори за доставка със срок по- малък от календарен месец), както и максимално и минимално дневно количество и максимален и минимален часов товар – за небитови клиенти.

/4/. Смяната на доставчика влиза в сила от първо число на газовия месец, следващ месеца в който е постъпило искането, при спазване на триседмичния срок по ал. 3.

Чл.9. Всеки клиент има право да получава от „ГАЗТРЕЙД СЛИВЕН“ ЕООД информация за права си, предоставяната услуга, дължими такси. Във връзка с това
продавача предоставя на клиентите следната информация:

1. заедно с фактурата се предоставя информация за:

(а) потреблението – показания и фактурирани суми;

(б) начините и сроковете за плащане на потребения природен газ;

(в) местонахождение на офиса за работа с клиентите и касите за заплащане на природен газ;

(г) услугите, които „ГАЗТРЕЙД СЛИВЕН“ ЕООД  предоставя и таксите, които клиента дължи;

(д) денонощно дежурни телефони за информация и сигнали при аварии.

2. при поискване клиентите могат да получат информация за:

(а) Информация за фактури и месечни консумации в миналото;

(б) Информационен дневен масив за дневна консумация за клиентите със смарт устройство за търговско мерене;
(в) Информация за цени на газа за минали периоди; (г) Информация съдържаща се в досието на клиента; (д) Информация за измерващото устройство;
(е) Информация за дължими сметки;

(ж) Информация за прекъсване и възстановяване на газоподаването.

6. „ГАЗТРЕЙД СЛИВЕН“ ЕООД информира клиента, заедно с фактурата за последния месец на всяко шестмесечие, когато отчетената консумация на природен газ за това шестмесечие е по-висока с над 50 на сто от отчетената консумация за съответното шестмесечие на предходната календарна година.

7. Практическа информация за правата си, включително за начините за уреждане на спорове, клиентите могат да получат и от контролния списък, изготвен от
„ГАЗТРЕЙД СЛИВЕН“ ЕООД на основание чл. 38б, ал. 2 от Закона за енергетиката във връзка с чл. 127, ал. 1, т. 3 и чл. 123, ал. 3, т. 8 от Наредбата за лицензиране. Контролният списък се предоставя на потребителите като Приложение № 1 към настоящите Общи условия.

8. Всеки клиент може да заяви пред „ГАЗТРЕЙД СЛИВЕН“ ЕООД желанието си да получава електронна фактура.

Раздел IV

Условия за качество на газоснабдяването

Чл.10. „ГАЗТРЕЙД СЛИВЕН“ ЕООД доставя природен газ с качество, съгласно действащите нормативни изисквания и стандарти.

Чл.11. „ГАЗТРЕЙД СЛИВЕН“ ЕООД е длъжен да осигурява на клиентите качествено снабдяване с природен газ, което се определя по следните групи показатели:

1. осигуряване на необходимите количества природен газ при клиентите;

2. сигурност, непрекъснатост и ефективност на газоснабдяването;

3. качество на търговските услуги.

Чл.12. „ГАЗТРЕЙД СЛИВЕН“ ЕООД е длъжно да спазва „Показатели за качеството на газоснабдяването“, приети от КЕВР.

Чл.13. След преминаване на природния газ през мястото на доставка, отговорността и риска от случайно погиване или увреждане качествата на природния газ преминават от продавача към клиента.

Раздел V

Ред и условия за спиране (прекъсване) и възстановяване на снабдяването с природен газ

Чл.14./1/. „ГАЗТРЕЙД СЛИВЕН“ ЕООД може след 3 (три) дневно уведомление да ограничи или да спре подаването на природен газ, включително когато клиентът е изпаднал в забава за заплащане на дължимите суми с повече от 5 (пет) дни. В последния случай, ако съответният клиент в указания в уведомлението срок не заплати дължимите от него суми за потребен природен газ, доставката на природен газ се прекратява след 07:00 часа сутринта на деня, следващ датата посочена в уведомлението за спиране на газоподаването. В този случай подаването на природния газ се възстановява в срок до 2 /два/ дни след заплащане на такса за повторно включване, на всички дължими суми, включително обезщетенията и неустойките и всички разходи, направени от „ГАЗТРЕЙД СЛИВЕН“ ЕООД  по възстановяване на доставката.

/2/. Уведомлението по предходната алинея ще се извършва:

1. По отношение на битовите клиенти по един от следните начини, избран от клиента:

а) sms-съобщение, изпратено на посочен за целта от клиента мобилен номер; или

б) писмо, изпратено по електронна поща на посочен за целта от клиента електронен адрес;

в) писмо, изпратено по поща или куриер на пощенски адрес, посочен за целта от клиента.

2. Изборът по предходната точка се прави писмено чрез декларация по образец, която клиентът подава в офиса на „ГАЗТРЕЙД СЛИВЕН“ ЕООД. В декларацията се посочва избрания начин на уведомяване, мобилен номер или съответния адрес (електронен или пощенски), на който ще се получават съобщенията. При промяна на подадената информация по отношение на мобилния номер или адреса (електронен или пощенски) клиентът е длъжен да уведоми „ГАЗТРЕЙД СЛИВЕН“ ЕООД
чрез подаване на нова декларация в срок от 10 (десет) работни дни от настъпването на промяната. В случай че клиентът не уведоми продавача за промяната в посочения срок, то уведомлението по чл. 14, ал. 1 от Общите условия, изпратено по първоначално избрания начин и на първоначално посочения телефонен номер или адрес (електронен или пощенски) ще се счита за редовно получено от клиента.
3. В случай, че битовият клиент не е направил избор съгласно точки 1 и 2 по-горе, то
„ГАЗТРЕЙД СЛИВЕН“ ЕООД ще изпраща уведомленията по чл. 14, ал. 1 от Общите условия чрез sms-съобщение, изпратено на мобилен номер, посочен за връзка със заявлението за започване на доставка на природен газ по чл. 4, ал. 2 от Общите условия.

4. По отношение на небитовите клиенти уведомяването ще се извършва чрез писмо, изпратено по електронна поща или по друг начин, договорен в договорите за доставка на природен газ за стопански нужди.

/3/. В случая по ал.1 „ГАЗТРЕЙД СЛИВЕН“ ЕООД не носи отговорност за вредите, претърпени от клиента, както и за пропуснатите ползи във връзка със спирането или ограничаването на подаването на природния газ.

Раздел VI

Такси, цени и условия на плащане на доставените количества природен газ

Чл.15./1/. „ГАЗТРЕЙД СЛИВЕН“ ЕООД продава природния газ по цена, определена в рамките на утвърдените му за съответния период пределни цени от регулаторния държавен орган - КЕВР.

/2/. Цената по ал. 1 може да се публикува от продавача на интернет страницата на дружеството.

/3/. Цената на природния газ се определя в левове за MWh, в съответствие с действащите нормативни актове. Измерените количества природен газ в нормални кубически метри от средствата за търговско измерване (СТИ) се преобразуват в енергийни единици МWh.

/4/. „ГАЗТРЕЙД СЛИВЕН“ ЕООД поставя на достъпно място в офиса си информация относно таксата за възстановяване на прекъснато газоснабдяване, както и информация относно таксите за всички услуги, предоставяни от „ГАЗТРЕЙД СЛИВЕН“ ЕООД.

Чл.16./1/. Клиентът е длъжен да заплаща на „ГАЗТРЕЙД СЛИВЕН“ ЕООД количествата природен газ, които потребява през съответния отчетен период.

/2/. За битови клиенти плащането се извършва до 15 – число на месеца следващ месеца на отчетния период.

/3/. За небитови клиенти плащането се извършва по следната схема:

1. Авансово плащане – определено на базата на  минималното количество природен газ, което клиентът ще потребява през съответния месец, договорено по Спецификация, изготвена съгласно чл. 4, ал. 7, 8 и 9 от настоящите „Общи условия“ и цената на природния газ за същия месец, завишена с ДДС, които се заплащат:

  а/. до 7-то число на месеца– 50% /петдесет процента/ от стойността ;

б/. до 15-то число на месеца– оставащите 50% /петдесет процента/ от стойността.


2. Окончателно плащане - на разликите в количествата, съгласно изготвен Месечен акт, удостоверяващ потребеното от клиента количество природен газ през съответния месец и съставен по реда на подписания договор за доставка на природен газ, което се заплаща:

а/. до 7-то число на следващия месец - за сумата на данъчно дебитното известие или данъчна фактура, ако не са извършени авансови плащания;

б/. със сумата на данъчно кредитното известие се намалява сумата на предстоящото авансово плащане. При наличие на стари задължения на клиента се извършва първо прихващане за погасяването им по реда на чл.76 от Закона за задълженията и договорите /ЗЗД/, след което остатъкът се използва за намаляване на предстоящото авансово плащане.

/4/. Авансовите плащания по т.1 на предходната алинея клиентът извършва въз основа на фактура, изпратена на клиента от „ГАЗТРЕЙД СЛИВЕН“ ЕООД в 3 /три/ дневен срок преди датата на плащане. Неполучаването на фактурите от клиента не го освобождава от задължението да извърши плащанията на дължимите суми в сроковете по предходната алинея.

/5/. Плащанията се извършват по посочени банкови сметки на „ГАЗТРЕЙД СЛИВЕН“ ЕООД .

/6/. За дата на плащанията се приема датата на заверяване на банковите сметки на „ГАЗТРЕЙД СЛИВЕН“ ЕООД .

/7/. Когато срокът за плащане изтича в неработен ден, то за дата на плащането се приема следващият го работен ден.

/8/. Месечния акт включва показанията на средството за търговско измерване, показанията на средството за търговско измерване за предходния отчетен период, действителната консумация за отчетния период, и разбивка на цената по компоненти,


Чл.17./1/. Заплащането на потребените количества природен газ се извършва на основание на издадени от „ГАЗТРЕЙД СЛИВЕН“ ЕООД фактури, съдържащи: банкова сметка и адрес на каса на „ГАЗТРЕЙД СЛИВЕН“ ЕООД,  количеството потребен природен газ, периода за който той е консумиран, разбивка на цената по компоненти, приспаднатото авансово плащане, единичната цена,  стойността на дължимата сума, начислен акциз, срок за плащане, дата на следващо отчитане и дата, след която при неплащане от страна на клиента, „ГАЗТРЕЙД СЛИВЕН“ ЕООД има право да спре газоподаването. 


Чл.18./1/. Клиентът в срок от 3 (три) работни дни, след получаване на фактурата за плащане е длъжен, да уведоми писмено „ГАЗТРЕЙД СЛИВЕН“ ЕООД за констатирана от него положителна или отрицателна разлика между отчетеното от
продавача и стойността на действително потребеното количество природен газ през съответния отчетен период. Подадените след този срок възражения не се разглеждат. 


Чл.19./1/. „ГАЗТРЕЙД СЛИВЕН“ ЕООД в срок от 3 (три) работни дни, след получаване на писменото уведомление по предходния член е длъжен, да изпрати свой представител за извършване на проверка на средствата за търговско измерване и/или отчетеното от него количество природен газ. За резултата от проверката се съставя двустранен констативен протокол. Констатираните положителни или отрицателни разлики се изравняват при първото следващо плащане.

/2/. Констативният протокол по ал. 1 се съставя в присъствието на клиента и се подписва от него и от представител на дружеството.


Чл.20./1/. „ГАЗТРЕЙД СЛИВЕН“ ЕООД преизчислява количеството доставен природен газ за периода от последното редовно отчитане на средството за търговско мерене до настоящия момент – на база средно денонощно потребление, изчислено за периода от последното отчитане до датата на констатацията при отчитане на инсталираната мощност и часовата използваемост.

Чл.21. В случай на суми, дължими от „ГАЗТРЕЙД СЛИВЕН“ ЕООД на клиент, поради неспазване на изискванията за качество на договорените услуги, включително поради неточно фактуриране, то съответните суми ще бъдат възстановени на клиента или прихванати при следващи плащания, в зависимост от желанието на клиента, което трябва да бъде изразено писмено. В случай че клиентът не изрази изрично желание, то сумите ще бъдат прихванати при следващи плащания.

Раздел VІІ

Ред за откриване, промяна и закриване на партида

Чл.22./1/. „ГАЗТРЕЙД СЛИВЕН“ ЕООД е длъжен да състави досие на клиента и да съхранява копията на документите, представени му от клиента.

/2/. „ГАЗТРЕЙД СЛИВЕН“ ЕООД открива и води партида с личен код за всеки клиент.

Чл.23./1/. При промяна на собствеността или на вещното право на ползване новият и предишният собственик или ползвател са длъжни да подадат до „ГАЗТРЕЙД СЛИВЕН“ ЕООД , в срока по чл. 6, заявление за откриване, промяна или закриване на партида по образец, към което са приложени копия на документи, удостоверяващи придобиването или прекратяването на правото на собственост или на вещното право на ползване на имота.

Чл.24./1/. При смърт на клиент физическо лице, наследниците или лицето, придобило жилището по силата на договор за гледане и издръжка или по завещание, са длъжни да уведомят писмено „ГАЗТРЕЙД СЛИВЕН“ ЕООД в 30 /тридесет/ дневен срок, чрез подаване на заявление за промяна на партидата, с приложено копие на удостоверение за наследници или съответно на акта за собственост.

/2/. В случаите по ал. 1, „ГАЗТРЕЙД СЛИВЕН“ ЕООД променя партидата на името на наследника или на един от наследниците, по писмено споразумение между тях, или на името на лицето, придобило собствеността на жилището.

/3/. Правата и задълженията на клиент могат да бъдат упражнявани и от лице, различно от собственика или титуляря на вещно право на ползване на имота, при условие, че собственикът или титулярят на вещното право на ползване на имота е представил изрично писмено съгласие за това, дадено пред „ГАЗТРЕЙД СЛИВЕН“ ЕООД или заверено нотариално. В тези случаи се подписва тристранно споразумение между собственика или титуляря на вещно право на ползване на имота, лицето, което ще упражнява правата и задълженията на клиент и „ГАЗТРЕЙД СЛИВЕН“ ЕООД. В това тристранно споразумение изрично се уреждат въпросите относно партидата на имота, заплащането на сметките и солидарната отговорност за задълженията за консумация на природен газ в имота между собственика или титуляря на вещно право на ползване на имота и лицето, което ще упражнява правата и задълженията на клиент.

Раздел VІІI

Отговорност при неизпълнение

Чл.25. Битовите клиенти са длъжни да уведомят „ГАЗТРЕЙД СЛИВЕН“ ЕООД , когато собствените му газоснабдени имоти се използват или предоставят на други лица за извършване на стопанска дейност, в 30 (тридесет) дневен срок, считано от започване на стопанската дейност или предоставянето на имота.

Чл.26. В случай, че „ГАЗТРЕЙД СЛИВЕН“ ЕООД или упълномощен от него представител установи при проверка, че клиент самоволно е възстановил спряно газоснабдяване, последният заплаща потребеното количество природен газ за целия период на спиране.

Чл.27./1/. В случай, че плащането на дължимите суми от страна на клиент не бъде извършено в предвидените за това срокове, съгласно чл. 16 от настоящите Общи условия, клиентът дължи обезщетение на „ГАЗТРЕЙД СЛИВЕН“ ЕООД в размер на 1/360 част от законната лихва върху дължимата сума за всеки просрочен ден, от датата на забавата съгласно ал. 2 на този член до датата на окончателното й изплащане.

/2/. Клиентът изпада в забава за плащане на дължимите суми по предходната алинея от първия работен ден след изтичане на срока за плащане.

/3/. Задълженията на клиентите - неизправни длъжници към „ГАЗТРЕЙД СЛИВЕН“ ЕООД, се събират по реда чл. 184 от Закона за енергетиката ЗЕ във връзка с чл. 410, ал. 1 от Гражданския процесуален кодекс, въз основа на извлечение от сметките.

/4/. Когато сумата, платена от клиента не е достатъчна да покрие законната лихва, съдебните разноски и главницата, погасяват се първо разноските, след това лихвата и накрая – главницата.






Раздел IХ

Срок и прекратяване на договора за доставка на природен газ

Чл.28. Срокът на договора за доставка на природен газ е в рамките на срока по издадената Лицензия за извършване на дейността снабдяване с природен газ от краен снабдител за територията, обхваната от лицензията, описана в чл. 1, ал. 2 по-горе.

Чл.29./1/. Договорът за доставка на природен газ се прекратява в следните случаи:

1. с изтичане на срока;

2. по взаимно съгласие на страните, изразено писмено;

3. с едномесечно предизвестие от страна на КЛИЕНТА;

4. едностранно от КЛИЕНТА в срок от 30 дни от датата на уведомяването, ако не приеме новите общи условия и/или цени;

5.  поради виновно неизпълнение на задълженията на някоя от страните по договора. В този случай изправната страна поканва неизправната да изпълни задълженията си в подходящ за това срок, като предупреждава, че при неспазване на срока, ще счита договора за прекратен;

6. от всяка от страните по договора с писмено предизвестие изпратено до другата, в случаите на непреодолима сила, изразяваща се в непредвидено или непредотвратимо събитие от извънреден характер, възникнало след сключването на договора и продължило повече от 2 /два/ месеца;


7. от всяка от страните по договора при прекратяване на юридическото лице или при откриване на производство по несъстоятелност- от датата на влизане в сила на съдебното решение за прекратяване или за откриване на производството по несъстоятелност.

/2/. След прекратяване действието на договора за доставка на природен газ, неговите клаузи ще се прилагат до окончателно изпълнение на всички задължения на страните, възникнали през периода на неговото действие.

/3/. Прекратяването на договора не поражда допълнителни задължения за КЛИЕНТА, различни от договорените.

Раздел X

Допълнителни условия:

Чл.30. „ГАЗТРЕЙД СЛИВЕН“ ЕООД, като продавач и клиентът са длъжни взаимно да се уведомяват за всички настъпили промени относно обстоятелствата, декларирани съгласно настоящите Общи условия.
Чл.31./1/. Комуникацията (заявление за присъединяване, договор за присъединяване, договор за доставка и подобни документи) между клиента и
продавача се осъществяват в писмена форма, на хартиен носител, подписани от страните или упълномощените от тях лица или по електронен път, подписани с квалифициран електронен подпис, съгласно изискванията на Регламент (ЕС) № 910/2014 и на Закона за електронния документ и електронните удостоверителни услуги, като се изпращат на адреса на другата страна - КЛИЕНТА или ПРОДАВАЧА. Двете страни обменят ежедневна информация относно доставката на природен газ, включително и изпращане на фактури (когато това е заявено от клиента) писмено по електронна поща без да е необходима специална форма.

/2/. Срокът на предизвестията и уведомленията започва да тече от момента на получаването им от страна на клиента или продавача, в зависимост от това към кого са отправени, при спазване разпоредбите на ГПК.

Чл.32. Общите условия са задължителни и за заварените, към датата на влизането им в сила, клиентите на природен газ.

Чл.33./1/. Тези Общи условия и измененията им подлежат на одобрение от КЕВР.
„ГАЗТРЕЙД СЛИВЕН“ ЕООД публикува одобрените от Комисията за енергийно и водно регулиране Общи условия най-малко в един в един местен ежедневник и електронната си старица в интернет. Общите условия влизат в сила 30 (тридесет) дни след дата на първото им публикуване, без да е необходимо изрично писмено приемане от страна на клиентите.

/2/. В срок до 30 (тридесет) дни след влизането в сила на общите условия клиентите, които не са съгласни с тях, имат право да внесат при „ГАЗТРЕЙД СЛИВЕН“ ЕООД заявление, в което да предложат различни условия. Предложените от клиентите и приети от продавача условия, различни от публикуваните се отразяват в допълнителни писмени споразумения.

/3/. Процедурата по ал. 1 и 2 се прилага и при внасяне на промени в общите условия.

Чл.34./1/. При започване на доставка към нов клиент или към клиент с прекратено газоснабдяване, преди започването на доставката, клиентът подава писмено заявление до „ГАЗТРЕЙД СЛИВЕН“ ЕООД , с което удостоверява, че е запознат и е съгласен с клаузите на настоящите Общи условия.

/2/. Заявлението по ал.1 се подава и от собственика или ползвателя, при промяна на собствеността или на вещно право на ползване на имота.

/3/. В случаите по ал.1 и ал.2, със заявлението клиентът може да предлага различни условия, които ако бъдат приети от „ГАЗТРЕЙД СЛИВЕН“ ЕООД  и да се отразят в допълнителни писмени споразумения.

Чл.35. Всички спорове за продажбата на природен газ се решават приоритетно по взаимно съгласие на страните, чрез преговори, водени между клиента и продавача („ГАЗТРЕЙД СЛИВЕН“ ЕООД ).


Чл.36. Всички спорове, породени от настоящите Общи условия или подписан отделен договор за доставка на природен газ или отнасящи се до тяхното тълкуване, недействителност, изпълнение или прекратяване, както и споровете за попълване на празноти в Общите условия или договора или приспособяването им към ново възникнали обстоятелства, при липса на съгласие, ще бъдат решавани чрез съответния компетентен съд.

Чл.37. За неуредените с настоящите Общи условия въпроси се прилагат разпоредбите на относимото действащо законодателство на Република България


XI.	Преходни и заключителни разпоредби:

§.1.  Настоящите  Общи  условия  са  приети  с  Решение  по  Протокол  №
........../.............2026г.  г. на едноличния собственик на капитала на „ГАЗТРЕЙД СЛИВЕН“ ЕООД  и одобрени с Решение ……………………….. на КЕВР, на основание чл.183а, от Закона за енергетиката, във връзка с чл. 126, ал. 1 от Наредбата за лицензиране на дейностите в енергетиката.

